Wuhan

Wuhan inggih punika ibu kota Hubei, Cina. Antuk akéh panjakné lintangan saking solas yuta, puniki wantah kota sané pinih akéh panjakné ring Hubei miwah kota sané pinih akéh populasiné kaping kutus ring Cina. Kota niki taler pinaka silih sinunggil saking sia Kota pusat nasional Cina.

Wuhan manut lelintihan dados pelabuhan kota sané sibuk ring komérsil miwah paadolan antuk makudang-kudang panglalah sané mabuat pisan ring babad Cina. Wastan "Wuhan" mawit saking wit lelintihan kota saking konglomerasi Wuchang, Hankou, miwah Hanyang, sané sareng-sareng kauningin pinaka "Tigang Kota Wuhan".(). Wuhan magenah ring sisi kangin Dataran Jianghan, ring genah tukad Yangtze miwah tukad sané pinih ageng, Tukad Han, miwah kaloktah dados "Margi Raya Sia Propinsi" (). Wuhan wantah genah warsa 1911 Pamberontakan Wuchang nglawan Dinasti Qing sané muputang 2.000 warsa pamréntahan dinasti. Wuhan ring galah sané cutet dados ibu kota Cina ping kalih, duk warsa 1927 ring sor kampid kiwa Kuomintang (KMT) pamréntah, lan ring 1937 dados ibu kota sauntara ring masa Perang Jagad II. Ring warsa 1938, rikala Perang Cina-Jepang Kakalih, kota puniki dados genah Patempuran Wuhan. Ring tanggal 31 Désémber 2019, SARS-CoV-2, virus corona anyar sané salanturnyané ngawinang Gering agung COVID-19, kapertama kapanggihin ring Wuhan lan kota punika dados genah penguncian  sané kapertama saking gering agung ring Januari 2020.

Wuhan kasengguh pinaka pusat politik, ekonomi, keuangan, komersial, budaya, miwah pendidikan ring Cina Tengah. Puniki pinaka pusat transportasi sané utama, antuk makudang-kudang kréta api, margi, miwah margi gelis sané nglintangin kota miwah nyambung sareng kota-kota sané utama tiosan. Sangkaning pamarginnyané sané mabuat pisan ring transportasi domestik, Wuhan kapah-kapah kasengguh "Chicagoné Cina" olih wit dura negara. "Jalur Toya Mas" saking tukad Yangtze miwah tukad Han nglintangin wewidangan kota miwah ngepah Wuhan dados tigang kabupatén inggih punika Wuchang, Hankou, miwah Hanyang. Kreteg Tukad Yangtze Wuhan nglintangin Yangtze ring kota. Bendungan Tiga Ngarai, pembangkit listrik pinih ageng ring jagaté ring sajeroning kapasitas sané kapasang, magenah nampek. Sekadi lelintihan, Wuhan sampun keni résiko blabar, ngawinang pamréntah ngirangin kawentenan punika antuk ngenahang mékanisme panyerepan sané ramah lingkungan.

Yadiastun Wuhan sampun dados pusat manufaktur tradisional salami makudang-kudang dasawarsa, nanging taler silih sinunggil wewidangan sané ngalimbakang pauwahan industri modérn ring Cina. Wuhan madué tigang zona pawangunan nasional, papat taman pawangunan ilmiah lan téknologi, langkungan saking 350 lembaga panilikan, 1.656 pautsahaan matéknologi tegeh, akéh pautsahaan inkubator lan invéstasi saking 230 pautsahaan Fortune Global 500. Punika ngasilang PDB (nominal) US$274 miliar ring warsa 2021. Pautsahaan Montor Dongfeng, produsén mobil, kantor pusatnyane magenah ring Wuhan. Kota puniki pinaka genah makudang-kudang lembaga sané kasub pendidikan tinggi, rumasuk Universitas Wuhan. miwah Universitas Sains lan Téknologi Huazhong. Wuhan inggih punika kota sané pinih utama ring jagaté manut pikolih seseleh ilmiah miwah magenah ring genah kaping 9 ring global miwah kaping 5 ring Asia-Pasifik & Cina (sesampun Béijing, Shanghai, Nanjing miwah Guangzhou). Ring warsa 2017, Wuhan kadadosang Kota Kreatif olih UNESCO, ring widang desain. Wuhan kaklasifikasiang pinaka kota Béta- (tingkat kalih global) sinarengan sareng pitung kota tiosan ring Cina, minakadi Changsha, Dalian, Jinan, Shenyang, Xiamen, Xi'an miwah Zhengzhou olih Jaringan Panilikan Globalisasi lan Kota Jagat. Wuhan taler silih sinunggil saking 100 pusat keuangan sané pinih becik ring jagaté, manut Indéks Pusat Kajinahan Global.